CELEX: 52017PC0293
Language: lv
Date: 2017-06-08
Title: Priekšlikums PADOMES ĪSTENOŠANAS LĒMUMS, ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 8.6.2017
            COM(2017) 293 final
            2017/0124(NLE)
            Priekšlikums
            PADOMES ĪSTENOŠANAS LĒMUMS,
            ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem nolūkā vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Ar vēstuli, kas Komisijā reģistrēta 2016. gada 20. decembrī, Horvātija pieprasīja atļauju pasākumam, ar ko atkāpjas no PVN direktīvas 287. panta, ļaujot tai no 2018. gada 1. janvāra līdz 2020. gada 31. decembrim atbrīvot no PVN tos nodokļa maksātājus, kuru gada apgrozījums nav lielāks par EUR 45 000.
            
            
               Saskaņā ar PVN direktīvas 395. panta 2. punktu Komisija 2017. gada 13. marta vēstulē informēja pārējās dalībvalstis par Horvātijas pieprasījumu. Komisija 2017. gada 14. marta vēstulē paziņoja Horvātijai, ka tās rīcībā ir visa informācija, kas vajadzīga, lai izvērtētu pieprasījumu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm paredzēta iespēja piemērot īpašus režīmus mazajiem uzņēmumiem, tostarp iespēja atbrīvot no nodokļa tādus nodokļa maksātājus, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt priekšnodokli.
            
            
               Saskaņā ar PVN direktīvas 287. panta 19. punktu Horvātija drīkst atbrīvot no PVN tādus nodokļa maksātājus, kuru gada apgrozījums nepārsniedz EUR 35 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā (230 000 kunu). Horvātija lūdza palielināt šo robežvērtību līdz EUR 45 000 ekvivalentam valsts valūtā, proti, 300 000 kunām. 
            
            
               Paredzams, ka robežvērtības paaugstināšana uzņēmumiem samazinās administratīvo slogu un nodokļu saistību izpildes izmaksas, jo tie tiks atbrīvoti no vairākām nodokļu saistībām, piemēram, PVN deklarāciju iesniegšanas vai PVN uzskaites. Turklāt robežvērtības paaugstināšana ļaus vienkāršot nodokļa iekasēšanu un mazinās valstu nodokļu iestāžu darba slogu. 
            
            
               Horvātija uzskata, ka robežvērtības paaugstināšana valsts ieņēmumus būtiski neietekmēs. Pēc Horvātijas aplēsēm robežvērtības paaugstināšana samazinās valsts budžeta ieņēmumus par aptuveni 0,22 % no kopējiem valsts budžeta ieņēmumiem. 
            
            
               Personām, kuru apgrozījums nepārsniedz robežvērtību, joprojām būs iespēja reģistrēties kā PVN maksātājiem.
            
            
               Horvātija lūdza piemērot robežvērtību EUR 45 000 ekvivalentu valsts valūtā no 2018. gada 1. janvāra līdz 2020. gada 31. decembrim. 
            
            
               •Saskanība ar pašreizējiem noteikumiem konkrētajā politikas jomā
            
            
               Līdzīgas atkāpes ir piešķirtas arī citām dalībvalstīm. Ir piešķirtas šādas robežvērtības: Luksemburgai
                  2
                EUR 40 000, Beļģijai
                  3
                EUR 25 000, Polijai
                  4
                EUR 40 000, Lietuvai
                  5
                EUR 45 000, Latvijai
                  6
                un Slovēnijai
                  7
                EUR 50 000, Itālijai
                  8
                un Rumānijai
                  9
                EUR 65 000. 
            
            
               Atkāpēm no PVN direktīvas vienmēr būtu jābūt ar noteiktu beigu termiņu, lai varētu novērtēt to ietekmi. Turklāt tiek pārskatīti PVN direktīvas 281.–294. panta noteikumi par īpašu režīmu mazajiem uzņēmumiem. Kā paziņots rīcības plānā PVN jomā
                  10
                un Komisijas 2017. gada darba programmā
                  11
               , Komisijas priekšlikums visaptverošu vienkāršošanas pasākumu veidā ir jāiesniedz līdz 2017. gada beigām.
            
            
               Tāpēc ierosina atļaut Horvātijai paaugstināt robežvērtību līdz EUR 45 000 ekvivalentam valsts valūtā no 2018. gada 1. janvāra līdz 2020. gada 31. decembrim vai līdz dienai, kad stājas spēkā direktīva, ar ko groza PVN direktīvas noteikumus par īpašu režīmu mazajiem uzņēmumiem. 
            
            
               •Saskanība ar citām Savienības politikas jomām
            
            
               Pasākums ir saskaņā ar Savienības mērķiem, kas saistīti ar mazajiem uzņēmumiem un ir izklāstīti Komisijas paziņojumā “Vispirms domāt par mazākajiem” — Eiropas Mazās uzņēmējdarbības akts”
                  12
               , kurā dalībvalstis aicinātas, izstrādājot tiesisko regulējumu, ņemt vērā MVU īpatnības un tādēļ vienkāršot spēkā esošo regulējumu.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
         
         
            
               •Juridiskais pamats
            
            
               PVN direktīvas 395. pants. 
            
            
               •Subsidiaritāte (neekskluzīvai kompetencei) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, subsidiaritātes principu nepiemēro.
               
            
            
               •Proporcionalitāte
            
            
               
                  Šis lēmums attiecas uz atļauju, ko piešķir dalībvalstij pēc tās lūguma, un tas neuzliek nekādus pienākumus.
               
            
            
               Ievērojot atkāpes ierobežoto darbības jomu, īpašais pasākums ir proporcionāls mērķim, proti, vienkāršojumam, kas attiektos uz lielāku skaitu mazo nodokļa maksātāju un uz nodokļu iestādi.
            
            
               •Instrumenta izvēle
            
            
               Ierosinātais juridiskais instruments: Padomes Īstenošanas lēmums.
            
            
               Saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes Īstenošanas lēmums ir vispiemērotākais instruments, jo to var adresēt atsevišķai dalībvalstij.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Šā priekšlikuma pamatā ir Horvātijas lūgums, un tas attiecas tikai uz šo dalībvalsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               
                  Priekšlikums Padomes Īstenošanas lēmumam, ar ko paaugstina gada apgrozījuma robežvērtību, līdz kurai nodokļa maksātājus var atbrīvot no PVN. Tāpēc tas paplašina darbības jomu vienkāršošanas pasākumam, ar ko atceļ daudzas PVN saistības uzņēmumiem, kuru darbības gada apgrozījums nav lielāks par EUR 45 000 ekvivalentu attiecīgās valsts valūtā. 
               
               
                  Personām, kuru apliekamais apgrozījums nepārsniedz robežvērtību, nebūs jāreģistrējas identificēšanai PVN nolūkā, un tādējādi tām pasākuma rezultātā samazināsies administratīvais slogs, jo tām nebūs jāveic PVN uzskaite vai jāiesniedz PVN deklarācijas. Turklāt nodokļu iestādēm samazināsies darba slogs. Tam būs potenciāli pozitīva ietekme uz administratīvā sloga samazināšanu aptuveni 9 000 nodokļa maksātājiem, kas veido 5,8 % no patlaban reģistrētajiem PVN maksātājiem Horvātijā, un, attiecīgi, arī nodokļu iestādei. 
               
            
            
               Ietekme uz budžetu Horvātijā PVN ieņēmumu izteiksmē tiek lēsta ne vairāk kā 0,22 % apmērā no pavisam iekasētajiem PVN ieņēmumiem.
            
            
               4.IETEKME UZ BUDŽETU
            
         
         
            
               Priekšlikums neietekmē ES budžetu, jo Horvātija veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu.
            
            
               5.CITI ELEMENTI
            
            
               Priekšlikumā ir iekļauta turpināmības klauzula.
            
            
               2017/0124 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  13
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)atbilstīgi Direktīvas 2006/112/EK 287. panta 19. punktam Horvātija var piešķirt atbrīvojumu no PVN tiem nodokļa maksātājiem, kuru gada apgrozījums nepārsniedz EUR 35 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               (2)Ar vēstuli, kas Komisijā reģistrēta 2016. gada 20. oktobrī, Horvātija pieprasīja atļauju īpašam pasākumam, ar ko atkāpjas no Direktīvas 2006/112/EK 287. panta, ļaujot tai no 2018. gada 1. janvāra atbrīvot no PVN tos nodokļa maksātājus, kuru gada apgrozījums nav lielāks par EUR 45 000. Horvātija ir lūgusi attiecīgo robežvērtību, kas saskaņā ar 287. panta 19. punktu ir noteikta EUR 35 000 apmērā, paaugstināt līdz EUR 45 000.
            
            
               (3)Augstāka robežvērtība īpašajā režīmā, kas paredzēts mazajiem uzņēmumiem, ir vienkāršošanas pasākums, jo tā var ievērojami samazināt PVN saistības mazajiem uzņēmumiem.
            
            
               (4)Komisija saskaņā ar Direktīvas 2006/112/EK 395. panta 2. punktu 2017. gada 13. marta vēstulē informēja pārējās dalībvalstis par Horvātijas pieprasījumu. Ar 2017. gada 14. marta vēstuli Komisija paziņoja Horvātijai, ka tās rīcībā ir visa vajadzīgā informācija, lai izvērtētu pieprasījumu.
            
            
               (5)Horvātijas sniegtā informācija liecina, ka šo pasākumu varētu izmantot aptuveni 9 000 nodokļa maksātāju, lai mazinātu savas PVN saistības, kas minētas Direktīvas 2006/112/EK XI sadaļas 2. nodaļā. Tas tāpat samazinās nodokļu iestāžu slogu un vienkāršos nodokļa iekasēšanu. 
            
            
               (6)Atkāpes pasākuma rezultāts būs mazākas PVN saistības mazajiem uzņēmumiem, tādēļ būtu jāatļauj Horvātijai pasākumu piemērot vienu noteiktu laika posmu. Nodokļa maksātājiem joprojām vajadzētu būt iespējai izvēlēties parasto PVN režīmu.
            
            
               (7)Direktīvas 2006/112/EK 281.–294. pants, ar ko reglamentē īpašo režīmu mazajiem uzņēmumiem, tiek pārskatīts, tādēļ ir iespējams, ka direktīva, ar ko groza minētos Direktīvas 2006/112/EK noteikumus, stāsies spēkā pirms atkāpes darbības termiņa beigām.
            
            
               (8)Pamatojoties uz Horvātijas sniegto informāciju robežvērtības paaugstināšanai galapatēriņa posmā būs tikai maznozīmīga ietekme uz iekasēto nodokļu ieņēmumu kopējo summu.
            
         
         
            
               (9)Atkāpei nav ietekmes uz Savienības pašu resursiem, ko veido PVN, jo Horvātija veiks kompensācijas aprēķinu saskaņā ar Padomes Regulas (EEK, Euratom) 1553/89 6. pantu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 287. panta 19. punkta, Horvātijas Republikai atļauts piešķirt atbrīvojumu no PVN nodokļa maksātājiem, kuru gada apgrozījums nepārsniedz EUR 45 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               2. pants
            
            
               Šo lēmumu piemēro no 2018. gada 1. janvāra līdz 2020. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281.–294. panta noteikumus, atkarībā no tā, kurš termiņš ir agrāk.
            
            
               3. pants
            
            
               Šis lēmums ir adresēts Horvātijas Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 347, 11.12.2006., 1. lpp. 
               
               
                  
                     (2)
                  Padomes Īstenošanas lēmums (ES) 2017/319 (2017. gada 21. februāris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 47, 24.2.2017., 7.–8. lpp.). 
               
               
                  
                     (3)
                  Padomes Īstenošanas lēmums (ES) 2015/2348 (2015. gada 10. decembris), ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 330, 16.12.2015., 51. lpp.).
               
               
                  
                     (4)
                  Padomes Īstenošanas lēmums 2016/2090/ES (2016. gada 21. novembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 324, 30.11.2016., 7. lpp.).
               
               
                  
                     (5)
                  Padomes Īstenošanas lēmums 2014/795/ES (2014. gada 7. novembris), ar kuru pagarina piemērošanas termiņu Īstenošanas lēmumam 2011/335/ES, ar ko Lietuvas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 44. lpp.).
               
               
                  
                     (6)
                  Padomes Īstenošanas lēmums 2014/796/ES (2014. gada 7. novembris), ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 46. lpp.).
               
               
                  
                     (7)
                  Padomes Īstenošanas lēmums (ES) 2015/2089/ES (2015. gada 10. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 302, 19.11.2015., 107. lpp.).
               
               
                  
                     (8)
                  Padomes Īstenošanas lēmums 2016/1988/ES (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11. lpp.).
               
               
                  
                     (9)
                  Padomes Īstenošanas lēmums 2014/931/ES (2014. gada 16. decembris), ar kuru pagarina piemērošanas termiņu Īstenošanas lēmumam 2012/181/ES, ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 365, 19.12.2014., 145. lpp.).
               
               
                  
                     (10)
                  Komisijas Paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā Ceļā uz vienotu ES PVN zonu — laiks pieņemt lēmumu, Briselē, 7.4.2016., COM(2016)148 final.
               
               
                  
                     (11)
                  Komisijas 2017. gada darba programma “Panākot tādu Eiropu, kas aizsargā, dod iespējas un aizstāv”, Strasbūrā, 25.10.2016., COM(2016)710 final.
               
               
                  
                     (12)
                  COM(2008) 394, 2008. gada 25. jūnijs.
               
               
                  
                     (13)
                  OV L 347, 11.12.2006., 1. lpp.